《滁州希真堂并蒂菊》
宋代·梅执礼

前辈风流扫地空，秋香无复伍春红。旋培数本当幽砌，忽作双英满翠丛。

可但断金私雨露，故应连璧傲霜风。得来称瑞毋轻剪，留此甘棠寿醉翁。

作者简介：（1079—1127）宋婺州浦江人，字和胜。徽宗崇宁五年进士。累迁中书舍人、给事中、礼部侍郎，以忤王黼夺职，知滁州。钦宗靖康元年，召为吏部尚书，旋改户部。金兵围京都，劝帝亲征，又请皇后、太子皆出避。京城失守，谋集兵夜袭金帅帐，迎徽、钦二帝还，谋泄未遂。金人命搜刮金帛，以数不足被杀。谥节悯。有《文安集》。